Objava zahtjeva za odobrenje izmjene koja nije manja u specifikaciji proizvoda u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2020/C 317/09)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„STELVIO”/„STILFSER”

EU br.: PDO-IT-0255-AM02 – 10.1.2020.

ZOI (X) ZOZP ( )

1. Skupina koja podnosi zahtjev i legitiman interes

Consorzio del Formaggio Stelvio (Konzorcij za sir Stelvio), Via Innsbruck 43, 39 100 Bolzano, Italija

Telefon: 0474 570113; telefaks: 0474 570177. Navedeno udruženje ispunjava zahtjeve iz članka 13. stavka 1. Ministarske uredbe od 28. studenoga 2017.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☐ Zemljopisno područje

☐ Dokaz o podrijetlu

☒ Metoda proizvodnje

☐ ovezanost

☐ Označivanje

☐ Ostalo [navesti]

4. Vrste izmjena

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

Opis proizvoda

Izmjena se odnosi na članak 5. specifikacije proizvoda i odjeljak 3.2. jedinstvenog dokumenta i obuhvaća uključivanje posebnih metoda za pripremu proizvoda namijenjenog rezanju na komade.

U skladu s tim na kraj članka 5. specifikacije proizvoda („Značajke gotovog proizvoda”) i odjeljka 3.2. jedinstvenog dokumenta dodaje se sljedeće:

„Da bi se ograničio otpad nastao preradom, pod uvjetom da su ispunjeni prethodno navedeni zahtjevi u pogledu težine i visine, sir „Stelvio”/„Stilfser” može se proizvoditi u oblicima koji nisu valjkasti, ali samo ako je proizvod namijenjen za pretpakiranje (rezanje na ploške ili kockice, ribanje).”

Izmjena se stoga odnosi na oblik proizvoda. Samo sir namijenjen rezanju na komade, koji je potrebno kao takav i navesti na početku prerade u ZOI (kada se stavlja u kalup), ne mora biti valjkast. Takav sir ne smije se prodavati kao takav (kao cijeli sir) uz upotrebu ZOI-ja, već se može pustiti u potrošnju tek nakon rezanja na komade i pretpakiranja.

Zahvaljujući mogućnosti upotrebe racionalnijeg oblika sir je moguće rezati na komade bez stvaranja otpadnog proizvoda, koji je neopravdan s tehničkog ili kvalitativnog gledišta, čime se optimiziraju prinos i obradivost nakon što je dozrijevanje dovršeno u skladu sa specifikacijom proizvoda. Ništa od toga ne bi umanjilo tehnička/kvalitativna svojstva sira „Stelvio”/„Stilfser”.

Metoda proizvodnje

— Izmjena se odnosi na članak 3. točku 3.3.2. specifikacije proizvoda i odjeljak 3.3. jedinstvenog dokumenta.

Kako se zahtijeva Delegiranom uredbom Komisije (EU) br. 664/2014 od 18. prosinca 2013., na kraju dijela o prehrani krava dodaje se sljedeća rečenica:

„Hrana za životinje podrijetlom izvan zemljopisnog područja u svakom slučaju ne prelazi 50 % suhe tvari u prehrani na godišnjoj razini.”

Ta je izmjena pojašnjenje.

Svježa trava i lokalno krmivo, dio prehrane koji se povezuje s probavljivim vlaknima, znatno utječu na kemijska, senzorna i organoleptička svojstva mlijeka koje se upotrebljava u proizvodnji i stoga čine znatan postotak suhe tvari u prehrani.

U pripremi prehrane krava koje se tradicionalno koriste za proizvodnju mlijeka potrebno je, na planinskom području koje nije prikladno za proizvodnju žitarica i uljarica, upotrebljavati koncentrate i hranu koji potječu izvan određenog područja. Potrebno je dopuniti prehranu kako bi se zajamčila njezina hranjiva i fiziološka vrijednost, ali i da bi se spriječili zdravstveni problemi.

Zahvaljujući takvoj hrani za životinje omogućava se brzi unos hranjivih tvari, čime se osiguravaju lako dostupna energija i proteini koji su potrebni za normalnu funkciju buraga krava. Budući da ima samo fiziološku ulogu u podupiranju tih funkcija, nema gotovo nikakav utjecaj na organoleptička svojstva mlijeka.

Stoga je dopušteno upotrebljavati silirani kukuruz; sušeno krmivo; ječam, raž, pšenoraž, pšenicu, zob i kukuruz, u obliku samih proizvoda, nusproizvoda ili, za prvih pet, slame. Moguće je upotrijebiti i sjemenke uljarica te njihove proizvode i nusproizvode kako slijedi: soju (koja nije genetski modificirana), repu, sjemenke lana i suncokret ako je neoljušten ili djelomično oljušten; osušenu pulpu šećerne repe; pivarsko zrnje i talog od sušenih jabuka; repu; krumpir; pivski kvasac; melasu; rogač; mliječne proizvode u prahu; aminokiseline i plemenite bjelančevine koje nisu dobivene proteolizom i biljne masti.

Predloženom izmjenom točka o prehrani samo je detaljnije pojašnjena i stoga ne utječe na povezanost ili kvalitetu proizvoda.

— Izmjena se odnosi na članak 4. točku 4.2.1. specifikacije proizvoda o udjelu masti u sirovini i odjeljak 3.3. jedinstvenog dokumenta.

Prema tome, tekst:

„4.2.1. Smanjenje udjela masti Mlijeko, koje može biti očišćeno baktofugacijom, može biti blago obrano kako bi se udio masti regulirao na 3,45 %–3,60 %. Djelomično obiranje mlijeka provodi se s pomoću obirača.”

zamjenjuje se sljedećim:

„4.2.1. Smanjenje udjela masti Mlijeko, koje može biti očišćeno baktofugacijom, može biti blago obrano kako bi se udio masti regulirao na 3,45 %–3,80 %. Djelomično obiranje mlijeka provodi se s pomoću obirača.”

Ovom se neznatnom izmjenom omogućava realističniji raspon udjela masti, koji je u stvarnom rasponu dobivenog udjela masti (od 3,45 % do najviše 3,80 %, umjesto 3,6 %), čime je usklađen s drugim zahtjevima utvrđenima za zreli sir.

— Izmjena se odnosi na članak 4. točku 4.2.5. specifikacije proizvoda i odjeljak 3.3. jedinstvenog dokumenta i povezana je s vrstom sirila koje se upotrebljava.

Prema tome, tekst:

„Teleće sirilo dodaje se u mlijeko koje se prerađuje i mogu mu se dodati bakterije mliječne kiseline u roku od 85 minuta kada temperatura mješavine dosegne 32–33 °C. Jedini enzim za zgrušnjavanje koji se smije upotrijebiti tekuće je sirilo ili sirilo u prahu. Sirilo mora biti proizvedeno tradicionalnom metodom, imati jačinu od otprilike 1 : 15 000 i sastojati se od približno 75 % kimozina i 25 % pepsina; ne smije sadržavati koagulanse bilo koje vrste (npr. koagulanse mikrobnog podrijetla), ne smije biti genetski modificirano niti sadržavati genetski modificirane enzime za zgrušnjavanje.”

zamjenjuje se sljedećim:

„Teleće ili drugo sirilo, uključujući ono biljnoga podrijetla, dodaje se u mlijeko koje se prerađuje i mogu mu se dodati bakterije mliječne kiseline u roku od 85 minuta kada temperatura mješavine dosegne 32–33 °C. Enzim za zgrušnjavanje može se upotrijebiti u tekućem obliku ili u prahu. Teleće sirilo mora biti proizvedeno tradicionalnom metodom, imati jačinu od otprilike 1 : 15 000 i sastojati se od približno 75 % kimozina i 25 % pepsina. Sirilo ne smije biti genetski modificirano niti sadržavati genetski modificirane enzime za zgrušnjavanje.”

U skladu s važećom specifikacijom proizvoda dopuštena je upotreba samo telećeg sirila. U današnje vrijeme taj se zahtjev čini iznimno ograničavajućim te se njime ometa tehnički razvoj koji je već neko vrijeme karakterističan za neke proizvode na određenom području, a koji su do sada ostali isključeni iz ZOI-ja unatoč činjenici da imaju utvrđena svojstva i da ispunjavaju sve kemijske i organoleptičke zahtjeve zrelog sira.

Zahvaljujući ovoj promjeni bit će moguće zadovoljiti sve raznolikije zahtjeve potrošača.

JEDINSTVENI DOKUMENT

„STELVIO”/„STILFSER”

EU br.: PDO-IT-0255-AM02 -10.1.2020.

ZOI (X) ZOZP ( )

1. Naziv

„Stelvio”/„Stilfser”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.3. Sir

3.2. Opis proizvoda na koji se odnosi naziv iz točke 1.

U trenutku puštanja u potrošnju, nakon što je dozrijevao najmanje šezdeset dana, sir „Stelvio”/„Stilfser” valjkasta je oblika s ravnim plohama i ravnim ili blago udubljenim rubom te sljedećim dimenzijama: težina: od 8 kg do 10 kg; promjer: od 34 cm do 38 cm; visina: od 8 cm do 11 cm. Udio masti u suhoj tvari iznosi najmanje 50 %, a udio vlage ne premašuje 44 %. Kora mora imati karakterističnu boju koja varira od žute do narančastosmeđe. Tekstura sira kompaktna je, savitljiva i elastična. Blijedožute je do slamnatožute boje s nepravilnim malim do srednjim šupljinama.

Sir „Stelvio”/„Stilfser” prodaje se ili u cijelim kolutovima ili u komadima, a u potrošnju se pušta s identifikacijskom oznakom izvornosti.

Da bi se ograničio otpad nastao preradom, pod uvjetom da su ispunjeni prethodno navedeni zahtjevi u pogledu težine i visine, sir „Stelvio”/„Stilfser” može se proizvoditi u oblicima koji nisu valjkasti, ali samo ako je proizvod namijenjen za pretpakiranje (rezanje na ploške ili kockice, ribanje).

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Tijekom ispaše na alpskim pašnjacima krave se uglavnom hrane svježom travom, a u staji se njihova osnovna prehrana, kojom se slobodno hrane, sastoji od sušenog krmiva i silirane trave koja je prikupljena na određenom području do najviše 15 kg po životinji.

Svježa trava i lokalno krmivo, dio prehrane koji se povezuje s probavljivim vlaknima, znatno utječu na kemijska, senzorna i organoleptička svojstva mlijeka koje se upotrebljava u proizvodnji i stoga čine znatan postotak (najmanje 50 %) suhe tvari u prehrani.

U pripremi prehrane krava koje se tradicionalno koriste za proizvodnju mlijeka potrebno je, na planinskom području koje nije prikladno za proizvodnju žitarica i uljarica, upotrebljavati koncentrate i hranu koji potječu izvan određenog područja. Potrebno je dopuniti prehranu kako bi se zajamčila njezina hranjiva i fiziološka vrijednost, ali i da bi se spriječili zdravstveni problemi.

Zahvaljujući takvoj hrani za životinje omogućava se brzi unos hranjivih tvari, čime se osiguravaju lako dostupna energija i proteini koji su potrebni za normalnu funkciju buraga krava. Budući da ima samo fiziološku ulogu u podupiranju tih funkcija, nema gotovo nikakav utjecaj na organoleptička svojstva mlijeka.

Stoga je dopušteno upotrebljavati silirani kukuruz; sušeno krmivo; ječam, raž, pšenoraž, pšenicu, zob i kukuruz, u obliku samih proizvoda, nusproizvoda ili, za prvih pet, slame. Moguće je upotrijebiti i sjemenke uljarica te njihove proizvode i nusproizvode kako slijedi: soju (koja nije genetski modificirana), repu, sjemenke lana i suncokret ako je neoljušten ili djelomično oljušten; osušenu pulpu šećerne repe; pivarsko zrnje i talog od sušenih jabuka; repu; krumpir; pivski kvasac; melasu; rogač; mliječne proizvode u prahu; aminokiseline i plemenite bjelančevine koje nisu dobivene proteolizom i biljne masti.

Hrana za životinje podrijetlom izvan zemljopisnog područja u svakom slučaju ne prelazi 50 % suhe tvari u prehrani na godišnjoj razini.

Sir „Stelvio”/„Stilfser” proizvodi se od kravljeg mlijeka koje je dobiveno na određenom zemljopisnom području od krava kojima se uglavnom daje krmivo prikupljeno u tom području, s udjelom bjelančevina većim od 3,10 %. Mlijeko može biti blago obrano da bi se udio masti regulirao na 3,45 %–3,80 %.

3.4. Posebni proizvodni postupci koji se moraju provesti na definiranom zemljopisnom području

Svi postupci opisani u specifikaciji proizvoda i ovom dokumentu odvijaju se na zemljopisnom području definiranom u odjeljku 4. u nastavku, od uzgoja krava do mužnje, prikupljanja i prerade mlijeka, proizvodnje sira i dozrijevanja.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Cijeli kolutovi sira režu se na komade tek nakon što je stavljena identifikacijska oznaka izvornosti. Sir „Stelvio”/„Stilfser” može se pakirati u komadima i izvan određenog zemljopisnog područja. Sir „Stelvio”/„Stilfser” u komadima pušta se u potrošnju s identifikacijskom oznakom izvornosti ili s ljepljivom etiketom na pakiranju i/ili s prethodno otisnutim omotom sa zaštićenom oznakom izvornosti.

3.6. Posebna pravila za označivanje proizvoda na koji se odnosi registrirani naziv

Sir „Stelvio”/„Stilfser” u obliku cijelih kolutova pušta se u potrošnju s identifikacijskom oznakom izvornosti – nalijepljenom tek nakon što je sir dozrijevao šezdeset dana – i oznakom kojom se označuju serija, datum proizvodnje i šifra proizvođača. Proizvod se pušta u potrošnju s identifikacijskom oznakom izvornosti. Identifikacijska oznaka izvornosti sastoji se od riječi „Stelvio”/„Stilfser” napisanih crvenim slovima.

4. Sažeta definicija zemljopisnog područja

Određeno zemljopisno područje za sir „Stelvio”/„Stilfser”, na kojem se odvijaju svi koraci uzgoja i mužnje krava, prikupljanja i prerade mlijeka te proizvodnje i dozrijevanja sira, obuhvaća sljedeće dijelove autonomne pokrajine Bolzano: Val Venosta, Burgraviato, Salto-Sciliar, Val Pusteria, Val d’Isarco i općinu Bolzano. To područje obuhvaća stanovništvo i administrativno područje 84 općine.

5. Povezanost sa zemljopisnim područjem

Sir „Stelvio”/„Stilfser”, koji se tradicionalno proizvodi na području utvrđenom u odjeljku 4., tijekom vremena zadržao je posebna svojstva stvorena zahvaljujući alpskom okruženju u planinskom području „Stelvio”/„Stilfser”, glavnom području proizvodnje, po kojem je sir i dobio naziv. Homogeni uvjeti klime i tla alpskog područja Alto Adige utječu na kvalitetu krmiva koje čini glavni dio prehrane krava, a stoga i na kvalitetu sira koji se od njihova mlijeka proizvodi na tom području.

Neki povijesni tekstovi sadržavaju opis trava s alpskih pašnjaka (marbl i madaun) koje su bile najprikladnije za unapređenje kvalitete dobivenog mlijeka. Posebni okolišni i klimatski uvjeti na određenom području povezani su s planinskim okruženjem tog područja, koje je oduvijek poznato po stočnim gospodarstvima (masi) smještenima na nadmorskoj visini od 500 do 2 000 metara, i usko su povezani s djelovanjem autohtone mikroflore tijekom dozrijevanja. Zahvaljujući tim ekskluzivnim, jedinstvenim čimbenicima povezanima s okolišem i postupnom razvoju tradicije proizvodnje, sir sa ZOI-jem „Stelvio”/„Stilfser” ima posebna svojstva zbog kojih je postao jedinstven i samostalan proizvod trajno obilježen lokalnim svojstvima tog područja.

Osim svojstava navedenih u odjeljku 3.2., proizvod ima određena osobito jedinstvena posebna svojstva koja je moguće sažeti kako slijedi:

— boja kore: od žutonarančaste do narančastosmeđe,

— okus: aromatičan i naglašen, ponekad oštar,

— mast u suhoj tvari: 50 % ili više.

Prirodno dozrijevanje sira ima određena jedinstvena obilježja zahvaljujući kojima sir dobiva prepoznatljiv okus. Proizlaze iz upotrebe svježe trave kada su krave na planinskom pašnjaku, a kada se nalaze u stajama, njihova prehrana uglavnom se temelji na siliranom krmivu i travi koji su prikupljeni na određenom području. Koristi se isključivo mlijeko koje potječe od krava na određenom području i koje se ondje proizvodi, a koje zbog planina i tla ima posebna svojstva te svojstva posebne alpske trave i autohtone mikroflore koja se upotrebljava tijekom prerade, a koja se sastoji od različitih sojeva aerobnih bakterija. Ti čimbenici imaju odlučujuću ulogu kad je riječ o boji kore i pridonose prepoznatljivom okusu i aromi proizvoda. Nadalje, ukupna prehrana krava pridonosi prilično visokom omjeru masti i suhe tvari.

Spomenuti čimbenici, koji se na temelju raznih povijesnih izvora mogu smjestiti još u kasni srednji vijek, osnaženi su običajima i tradicionalnim lokalnim institucijama, osobito poljoprivrednim gospodarstvima maso, a u konačnici su 1914. zabilježeni u dokumentu sastavljenom u mljekari u Stilfu (Stelvio), u kojem su opisani proizvod i postupak njegove proizvodnje. Sve to potaknulo je važne gospodarske aktivnosti na tom zemljopisnom području. U specifikaciji proizvoda te su aktivnosti uređene postavljanjem zahtjeva i stočarima i obrađivačima mlijeka koje je potrebno dokumentirati posebnim unosima i evidencijama, sustavima identifikacije svakog proizvođača na tom području te vođenjem posebne dokumentacije o preradi, proizvodnji i dodjeljivanju prava na upotrebu oznake.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

Pročišćeni tekst specifikacije proizvoda nalazi se na sljedećim internetskim stranicama: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Prodotti DOP IGP” (Proizvodi ZOI ZOZP) (u gornjem desnom kutu zaslona) i zatim na „Prodotti DOP IGP STG” (Proizvodi ZOI ZOZP ZTS) (na lijevoj strani zaslona) te naposljetku na „Disciplinari di Produzione all’esame dell’UE” (Specifikacije podnesene na razmatranje Europskoj uniji).

(1) SL L 343, 14.12.2012., str. 1.